open-index/open-wikipedia-markdown huggingface dataset:
სსრ კავშირის უმაღლესი საბჭოს უწყებები

**სსრ კავშირის უმაღლესი საბჭოს უწყებები** () — სსრ კავშირის უმაღლესი საბჭოს ოფიციალური (ყოველკვირეული) გამოცემა. გამოდიოდა მოსკოვში 1938-1991 წლებში. ჯერ გამოდიოდა გაზეთის სახით, 1854 წლიდან კი — როგორც ბიულეტენი (მოკავშირე რესპუბლიკების ენებზე). უწყებებში ქვეყნდებოდა სსრკ-ის კანონები, სსრკ უმაღლესი საბჭოსა და მისი პრეზიდიუმის დადგენილებები, სსრკ-ის მიერ უცხო სახელმწიფოებთან გაფორმებული ხელშეკრულებები, კონვენციები და შეთანხმებები, სსრკ უმაღლესი საბჭოს პრეზიდიუმის ბრძანებულებები სსრკ ორდენებითა და მედლებით დაჯილდოებისა და საპატიო წოდებების მინიჭების შესახებ, მასალები სსრკ უმაღლესი საბჭოსა და მისი პალატების, მუდმივი კომისიებისა და პრეზიდიუმის მუშაობის, მოკავშირე რესპუბლიკების ადმინისტრაციულ-ტერიტორიულ დაყოფაში ცვლილებების შესახებ და სხვა. ანალოგიურ უწყებებს გამოსცემდნენ მოკავშირე რესპუბლიკების უმაღლესი საბჭოები.

## იხილეთ აგრეთვე
*საქართველოს სსრ უმაღლესი საბჭოს უწყებები

## ლიტერატურა
## რესურსები ინტერნეტში
* Ведомости верховного совета СССР (1938-1953) — საქართველოს პარლამენტის ეროვნული ბიბლიოთეკა

კატეგორია:სსრ კავშირის უმაღლესი საბჭო
ბუდეშური თეთრი

**ბუდეშური თეთრი**, *ბუდეშური*, *თეთრი ყურძენი*, *ბუდეშურის ყურძენი* — ქართული აბორიგენული თეთრყურძნიანი სასუფრე და საღვინე ვაზის ჯიში ქართლიდან.

ივ. ჯავახიშვილის თვალსაზრისით ამ ჯიშის სახელწოდება მისი სადაურობის მაუწყებელია. სხვა მოსაზრებით ვაზს სახელწოდება ოვალური მარცვლის ფორმის გამო უნდა მიეღო. მაქსიმე რამიშვილის ვარაუდით კი ამ ჯიშის სახელწოდება შეიძლება კახეთის სოფელ „ბუშეტიდან“ იყოს წამოსული.

ძირითადად გავრცელებულია ქართლსა და კახეთში. თავის დროზე გატანილი იყო ყოფილ საბჭოთა კავშირის ღვინის მწარმოებელ რესპუბლიკებში.

## ბოტანიკური აღწერა
ზრდასრული ფოთოლი საშუალო ზომისაა, მომრგვალო ან ოდნავ ოვალური ფორმის, ხუთნაკვთიანი. ქვედა მხრიდან ძარღვების გასწვრივ გასდევს უმნიშვნელო შებუსვა. ყვავილი ორსქესიანია. მტევანი საშუალო ზომისაა, განიერკონუსური. არის დატოტვილი და უფორმო მტევნებიც. საშუალო სიკუმსისაა, თუმცა თხელი და კუმსი მტევნებიც გვსვდება. მარცვალი საშუალო ზომისაა, ოვალური ან ოდნავ მოგრძო, მწვანე, მზის მხრიდან მოყვითალო ელფერიო. თხელკანიანია, ცვილისებრი ფიფქით ოდნავ დაფარული. რბილობი საკმაოდ წვნიანი და ხორციანია, ჩვეულებრივი ტკბილი გემოთი.

ბუდეშური თეთრი საშუალო და საშუალოზე ძლიერი ზრდისა და მაღალმოსავლიანი ვაზის ჯიშია. სავეგეტაციო პერიოდის ხანგრძლივობა კვირტის გაშლიდან სრულ სიმწიფემდე 140-150 დღეა. ვაზი სრულ სიმწიფეში სექტემბრის შუა რიცხვებში შედის. მტევნის საშუალო წონა 190-200 გრამია, საჰექტარო მოსავლიანობა — 7.0-10.0 ტონა. ყურძნის სრული სიმწიფის პერიოდში მისი შაქრიანობა აღწევს 18.5-19.2%, ხოლო მჟავიანობა — 6.5-7 გ/ლ-ს.

მიიღება სუფრის თეთრი და ცქრიალა ღვინო. ცალკე დაყენებული ღვინო ღია ჩალისფერია, გამჭვირვალე, მცირე ექსტრაქტული და მსუბუქი^ მასობრივი მოხმარებისაა. წარსულში ჩინურთან კუპაჟით მიიღებოდა სასიამოვნო შუშხუნა ტიპის სუფრის ღვინო. ჩინურთან და გორულ მწვანესთან სეპაჟით მონაწილეობდა ცნობილი „ატენური“ ღვინის შედგენილობაში. გამოიყენება სასუფრე ყურძნად. ჯიში პერსპექტიულია მესხეთის მევენახეობის მიკროზონებისთვის.

## ლიტერატურა
*უჯმაჯურიძე ლ., კაკაბაძე გ., მამასახლიშვილი ლ., „ქართული ვაზის ჯიშები“, თბ., 2018, გვ. 79
*

კატეგორია:ქართლის ვაზის ჯიშები
კატეგორია:ვაზის თეთრყურძნიანი საღვინე ქართული ჯიშები
კატეგორია:ვაზის თეთრყურძნიანი სასუფრე ქართული ჯიშები
აღაჰუსეინ მუსტაფაევი

**აღაჰუსეინ მუსტაფაევი** (; დ. 11 აპრილი, 1989, ნეფთჩალა, აზერბაიჯანის სსრ, სსრკ) — აზერბაიჯანელი მოჭიდავე. ასპარეზობს თავისუფალი სტილით ჭიდაობაში.

## ბიოგრაფია
აღაჰუსეინ მუსტაფაევი დაიბადა 1989 წელს ნეფთჩალაში. 2002 წლიდან აქტიურად ჩაერთო ჭიდაობაში. ახალგაზრდებსა და იუნიორებს შორის არის ევროპის ჩემპიონატის მრავალგზის პრიზიორი, მედალოსანი.

2020 წელს მუსტაფაევმა 70 კგ წონით კატეგორიაში იტალიაში, რომში ევროპის ჩემპიონატზე მოიპოვა ვერცხლის მედალი. ფინალში დამარცხდა პოლონეთის სახელით მოასპარეზე დაღესტნური წარმოშობის პოლონელ მოჭიდავე მაგომედმურად გაჯიევთან. 2019 წელს ბუქარეტში, უნგრეთში გამართულ ევროპის ჩემპიონატზე მუსტაფაევმა მოიპოვა ვერცხლი მედალი 70 კგ წონით კატეგორიაში. დამარცხდა თურქ მოჭიდავე მუსტაფა ქაიასთან.

2013 წელს მონაწილეობა მიიღო ყაზანში, რუსეთში გამართულ ზაფხულის უნივერისადაზე სადაც მედლის მოპოვება ვერ მოახერხა. 2015 წელს წარადგინა აზერბაიჯანი მუნგიონში, სამხრეთ კორეაში გამართულ მსოფლიო სამხედრო თამაშებზე სადაც 65 კგ წონით კატეგორიაში მოიპოვა ბრინჯაოს მედალი. 2015 წელს იასარ დოღუს ტურნირზე 65 კგ წონით კატეგორიაში მოიპოვა ბრინჯაოს მედალი.  2018 წელს იასარ დოღუს ტურნირზე 70 კგ წონით კატეგორიაში მოიპოვა ბრინჯაოს მედალი. 

2019 წლის ევროპის ჩემპიონატის მერვედფინალში დაამარცხა რუსი მოჭიდავე მაგომედრასულ გაზიმაგომედოვი, ანგარიშით 4-3. მეოთხედფინალში მისი მეტოქე იყო სომეხი მოჭიდავე დავიდ საფარიანი, რომელიც ანგარიშით 12-2 დაამარცხა. ნახევარფინალში მისი მეტოქე იყო დიდი ბრიტანეთის წარმომადგენელი ნიკოლაე კოჟოკარუ, ანგარიშით 6-0. ფინალში დამარცხდა თურქ მოჭიდავე მუსტაფა ქაიასთან, ანგარიშით 2-6.

2020 წლის ევროპის ჩემპიონატის 1/32 ფინალში დაამარცხა სომეხი მოჭიდავე გევორგ მხეიანი, ანგარიშით 15-8. მერვედფინალში ანგარიშით 8-2 დაამარცხა ბელარუსი ვიქტორ სერდა. მეოთხედფინალში მისი მეტოქე იყო უკრაინელი ალექსი ბარუტა, რომელიც ანგარიშით 5-2 დაამარცხა. ნახევარფინალში მისი მეტოქე იყო მოლდოველი მოჭიდავე მიჰაი სავა რომელიც ანგარიშით 5-2 დაამარცხა. ფინალში მუსტაფაევი პოლონელ მოჭიდავე მაგომედმურად გაჯიევთან მინიმალური სხვაობით, 0-2 დამარცხდა. 

ეროვნული ჩემპიონი 2009 წელს, მეორეადილოსანი 2011, 2012, 2013 და 2014 წლებში.

## რესურსები ინტერნეტში
* iat.uni-leipzig.de

## სქოლიო
კატეგორია:აზერბაიჯანელი მოჭიდავეები თავისუფალ სტილში
კატეგორია:ცოცხალი ადამიანები
ფუმიო კიშიდა

**ფუმიო კიშიდა** (; დ. 29 ივლისი, 1957) — იაპონელი პოლიტიკოსი, რომელიც 2021 წლის 4 ოქტომბრიდან 2024 წლის 1 ოქტომბრამდე იყო იაპონიის პრემიერ-მინისტრი. 2021 წლის 29 სექტემბერს ის ასევე აირჩიეს იაპონიის ლიბერალურ-დემოკრატიული პარტიის (LDP) პრეზიდენტად, რაც 2024 წლის 27 სექტემბრს დატოვა. როგორც იაპონიის წარმომადგენელთა პალატის წევრს, კიშიდას 2012-2017 წლებში საგარეო საქმეთა მინისტრის, ხოლო 2017 წელს თავდაცვის მინისტრის მოვალეობის შემსრულებლის თანამდებობები ეკავა. 2017-2020 წლებში LDP-ის პოლიტიკის კვლევის საბჭოს თავმდჯომარე იყო. 2021 წელს LDP-ის ხელმძღვანელობის არჩევნებში 60,2%-ით დაამარცხა ტარო კონო და პრემიერ-მინისტრის პოსტზე მისი წინამორბედი, იოშიჰიდე სუგა ჩაანაცვლა.

## რესურსები ინტერნეტში
* Official Website
* MOFA Official Website (in English)
* Twitter
* Instagram
* YouTube

## სქოლიო
კატეგორია:დაბადებული 29 ივლისი
კატეგორია:დაბადებული 1957
კატეგორია:იაპონიის პრემიერ-მინისტრები
კატეგორია:იაპონიის საგარეო საქმეთა მინისტრები
კატეგორია:იაპონელი პოლიტიკოსები
კატეგორია:ცოცხალი ადამიანები
სერგი წულაძე

**სერგი ვასილის ძე წულაძე** (დ. 7 სექტემბერი, 1917, თბილისი — გ. 2 ივლისი, 1977, მოსკოვი, რუსეთი) — ქართველი ფსიქოლოგი, მთარგმნელი, მწერალი. 

წარმოშობით გურიის სოფელ ჭანჭათიდან. 1921 წელს საქართველოში საბჭოთა ხელისუფლების დამყარების შემდეგ ემიგრაციაში წასულ მამას — ვასილ წულაძეს — თან გაჰყვა და ჯერ სტამბოლში, შემდეგ კი პარიზში ცხოვრობდა. 1939 წელს სერგი წულაძემ დაამთავრა სორბონის უნივერსიტეტის ფილოსოფია–ფსიქოლოგიის ფაკულტეტი, ხოლო 1947 წელს ამავე უნივერსიტეტის სამედიცინო ფაკულტეტი. II მსოფლიო ომის წლებში სერგი წულაძე აქტიურად მონაწილეობდა საფრანგეთის წინააღმდეგობის მოძრაობაში.

1951 წელს მას მიენიჭა სორბონის უნივერსიტეტის მედიცინის დოქტორის ხარისხი. ამავე წელს მან ცოლად შეირთო ფრანგი მადლენ ვერდო და 1958 წელს ოჯახთან ერთად თბილისში დაბრუნდა. 1958-1961 წლებში სერგი წულაძე მუშაობდა დიმიტრი უზნაძის სახელობის ფსიქოლოგიის ინსტიტუტში, ხოლო 1961 წლიდან გარდაცვალებამდე განაგებდა ფსიქოთერაპიის განყოფილებას მიხეილ ასათიანის ფსიქიატრიის ინსტიტუტში. სერგი წულაძე გარდაიცვალა მოსკოვში 1977 წლის 2 ივლისს.

სერგი წულაძეს დიდი დამსახურება მიუძღვის მშობლიური ლიტერატურის წინაშე. ის იყო პირველი მთარგმნელი, რომელმაც უცხოელ მკითხველებს ფრანგულ ენაზე მიაწოდა „ვეფხისტყაოსნის“ სრულყოფილი პოეტური თარგმანი. „ვეფხისტყაოსნის“ სერგი წულაძისეული თარგმანი აღიარებული და სათანადოდ დაფასებულია როგორც საქართველოს, ასევე საფრანგეთის აკადემიურ წრეებში. თარგმანი ცალკე წიგნად გამოსცა ფრანგულმა გამომცემლობა „გალიმარმა“. მას მიენიჭა საფრანგეთის აკადემიის უაღრესად პრესტიჟული ლანგლუას სახელობის პრემია.

„ვეფხისტყაოსნის“ გარდა სერგი წულაძემ ფრანგულ ენაზე თარგმნა იაკობ ცურტაველის „შუშანიკის წამება“, იოანე საბანისძის „აბო ტფილელის მარტვილობა“, ჩახრუხაძის „თამარიანის“ ნაწყვეტები. მასვე ეკუთვნის ნიკოლოზ ბარათაშვილის, გალაკტიონ ტაბიძის, ტიციან ტაბიძის, გიორგი ლეონიძის, ირაკლი აბაშიძის, გრიგოლ აბაშიძისა და სხვა ქართველ პოეტთა ლექსების თარგმანები.

სერგი წულაძეს და მადლენ ვერდოს ჰყავდათ ორი ვაჟი — გელა და ჯაბა და ქალიშვილი — ნუცა. ჯაბა წულაძე ცნობილია ბავშვობაში ელდარ შენგელაიას ფილმ „არაჩვეულებრივი გამოფენაში“ (1968) შესრულებული როლით (აგული ერისთავის შვილი — აკიმი). ნუცა წულაძის შვილები არიან მუსიკოსი ნიაზ დიასამიძე და დიზაინერი ჯაბა დიასამიძე.

## ლიტერატურა
## რესურსები ინტერნეტში 
## სქოლიო
კატეგორია:დაბადებული 7 სექტემბერი
კატეგორია:დაბადებული 1917
კატეგორია:გარდაცვლილი 2 ივლისი
კატეგორია:გარდაცვლილი 1977
კატეგორია:ქართველი მწერლები
კატეგორია:თბილისში დაბადებულები
კატეგორია:მოსკოვში გარდაცვლილები
კატეგორია:ქართველი მთარგმნელები
კატეგორია:ქართველი ფსიქოლოგები
ივანე ბუქურაული

**ივანე ბუქურაული** (დ. 16 აპრილი, 1869, ზემო ალვანი — გ. 23 მარტი, 1943) ― ქართველი ეთნოგრაფი, ფოლკლორისტი, მწერალი.

## ბიოგრაფია
ჟურნალ–გაზეთებში „ივერიაში“, „კვალში“, „მოამბესა“ და „აკაკის კრებულში“ აქვეყნებდა ქართული ზეპირსიტყვიერების მასალებს (თუშურს, იშვიათად ხევსურულს). კრებულ „ძველ საქართველოში“ გამოაქვეყნა 1895–1902 წლებში ქართულ პერიოდიკაში დაბეჭდილი თუშური ლექსები და მათი ვარიანტები, დაურთო კომენტარები და ლექსიკონი. ავტორია ნარკვევებისა: „თუშების თქმულებანი მეფე ერეკლე მეორის შესახებ“ („ივერია" 1895 წელი), „ლაშარის ჯვარი და თამარ დედოფალი“ („მოამბე“ 1898 წელი), „დაღესტნის სამი იმამი“. ხალხურ გადმოცემებზე დაყრდნობით დაწერა მოთხრობები: „ზურაბის კოშკი“ და „მუცალხანი“.

დაკრძალულია ზემო ალვანში.

## ლიტერატურა
## რესურსები ინტერნეტში
კატეგორია:ქართველი ფოლკლორისტები
კატეგორია:დაბადებული 16 აპრილი
კატეგორია:გარდაცვლილი 23 მარტი
კატეგორია:გარდაცვლილი 1943
კატეგორია:დაბადებული 1869
კატეგორია:ქართველთა შორის წერა-კითხვის გამავრცელებელი საზოგადოების წევრები
კატეგორია:საქართველოს საისტორიო და საეთნოგრაფიო საზოგადოების წევრები
ელიმუსი

**ელიმუსი** () — ბალახოვან მცენარეთა გვარი მარცვლოვანთა ოჯახისა. მრავალწლოვანი მცენარეებია, სიმაღლეში 2 მეტრამდე, ჩვეულებრივ, წარმოქმნიან ხშირ კორდებს. თავთუნები (2–9 ორსქესიანი ყვავილით) სათითაოდ სხედან ყვავილედის ღერძზე, იშვიათად 2–3-ად, და წარმოქმნიან 30 სმ-მდე სიგრძის რთულ თავთავს. ცნობილია 100-მდე სახეობა. გავრცელებული არიან ორივე ნახევარსფეროს არატროპიკულ სარტყლებში და ტროპიკების ზოგიერთ მთიან რაიონში. ბევრი ელიმუსი ძვირფასი საკვები მცენარეა, ზოგიერთი სახეობა წარმატებითაა კულტივირებული.

## სქოლიო 
კატეგორია:მარცვლოვანნი
ფარიდ მამედოვი

**ფარიდ მამედოვი** (; დ. 30 აგვისტო, 1991, ბაქო) — აზერბაიჯანელი მომღერალი. 2013 წელს მალმეში გამართულ ევროვიზიის კონკურსზე წარადგინა აზერბაიჯანი სიმღერით „Hold Me“ და დაიკავა მეორე ადგილი დანიის შემდეგ.

## ბიოგრაფია
### ადრეული ცხოვრება და კარიერა
მამედოვი დაიბადა ბაქოში, ასიფ მამედოვის, პრფესიონალური ძიუდოისტისა და მოყვარული როკერის და მაია მამედოვას, საბჭოთა ტანმოვარჯიშის ოჯახში. ფარიდ მამედოვი სწავლობდა  აზერბაიჯანის კულტურისა და ხელოვნების სახელმწიფო უნივერსიტეტში

ბავშვობიდანვე მღეროდა ბულბულის ანსამბლიში, რომელსაც აიბანიზ ჰაშიმოვა ხელმძღვანელობდა. მრავალი წლის მანძილზე იყო ანსამბლის სოლისტი. 8 წლის ასაკიდან დაინტერესდა სოულითა და ჯაზით. მისი თქმით სტივი უანდერი იყო ის ვინც მასზე დიდი გავლენა მოახდინა.

მამედოვი არის ავტორი სიმღერისა *Gal yanima* (მოდი ჩემთან), ერთ-ერთი სიმღერის, რომელიც მან შეასრულა აზერბაიჯანის ევროვიზიის შესარჩევი ტურის დროს.

2013 წელს მონაწილეობა მიიღო „ოქროს გრან პრის“ საერთაშორისო ჭიდაობის ტურნირის გახნის ცერემონიაზე.

2015 წელს მონაწილეობდა 2015 წლის ევროპული თამაშების დახურვის ცერემონიაზე სადაც საბინა ბაბაევასთან ერთად შეასრულა  აზერბაიჯანის სახელმწიფო ჰიმნი.

### ევროვიზია
2013 წლის მარტში ფარიდმა მოიგო აზერბაიჯანის ეროვნული შესარჩევი კონკრუსი ევროვიზიისთვის და მიიღო მონაწილეობა ამავე წელს გამართულ რიგით 58-ე ევროვიზიის კონკურსზე რომელიც 2013 წლის მაისში, შვედეთის ქალაქ მალმეში გაიმართა. მამედოვი გახდა პირველი მამაკაცი რომელიც წარადგენდა აზერბაიჯანს ამ კონკურზე.  მისი გამოსვლა დადგა ბერძენმა ქორეოგრაფმა ფოლკას ევანგელინოსმა რომელსაც აქამდე დადგმული ქონდა საკის რუვასის და ანი ლორაკის გამოსვლები. აზერბაიჯანმა დაიკავა მე-2 ადგილი. 10-ჯერ მიიღო 12 ქულიანი შეფასება და დაიკავა და ჯამში 234 ქულა მიიღო.

## ევროვიზიის შემდეგ
2016 წლის ასაკში ფარიდ მამედოვი ფარულად, არასაჯაროდ დაქორწინდა ქალზე სახელად ნიგარი.  წვილი მალევე გადავიდა საცხოვრებლად ლოს-ანჯელესში, კალიფორნიაში, სადაც მათ 2019 წლის იანვარში პირველი შვილი შეეძინათ. მამედოვს ჯამში გამოშვებული აქვს ოთხი სინგლი: „Gəl yanıma“ (2012), „İnan“ (2013), „Hold Me“ (2013) და „Hər an Yanımda“ (2014).

## სქოლიო
კატეგორია:აზერბაიჯანელი მომღერლები
კატეგორია:ცოცხალი ადამიანები
კატეგორია:ბაქოში დაბადებულები
ჯამალადინ მაგომედოვი

**ჯამალადინ მაგომედოვი** (; ; დ. 14 მარტი, 1989, მაჰაჩყალა, დაღესტანი) — აზერბაიჯანის მიერ ნატურალიზირებული რუსი მოჭიდავე. არის ავარული წარმოშობის. გამოდის თავისუფალი სტილით ჭიდაობაში. ასპარეზობს მძიმე წონაში, 125 კგ წონით კატეგორიაში. 2011 წელს მაგომედოვმა მოიგო ორი ბრიჯაოს მედალი. სტამბულში, თურქეთში გამართულ მსოფლიო ჩემპიონატსა და ამავე წელს დორტმუნდში, გერმანიაში გამართულ ევროპის ჩემპიონატზე. მაგომედოვი აგრეთვე არის ბაქოს ჭიდაობის კლუბ „Atasport Wrestling Club“-ის წევრი. მისი წევრია დაღესტნელი ანვარ მაგომედგაჯიევი.

მაგომედოვი მონაწილეობას იღებდა 2012 წლის ლონდონში გამართულ ზაფხულის ოლიმიპიურ თამაშებზე, 120 კგ წონით კატეგორიაში. დამარცხდა რუს ბილიალ მახოვთან რომელმაც მოახერხა ხუთი ქულის მოპოვება, მაგომედოვმა კი მხოლოდ 1 ქულა აართვა. 2013 წელს თბილისში გამართულ ევროპის ჩემპიონატზე მოიპოვა ბრინჯაოს მედალი. 2017 წელს მოახერხა ნოვი-სადში გამართული ევროპის ჩემპიონატის ფინალში გასვლა. საკვალიფიკაციო ეტაპზე დაამარცხა სომხეთის სახელით მოჭიდავე ქართული წარმოშობის ლევან ბერიანიძე. მაგომედოვმა იმარჯვა ანგარიშით 13-5. ნახევარფინალში დაამარცხა სლოვაკეთის სახელით მოასპარეზე სოსლან გაგლოევი. ფინალში დამარცხდა თურქ თაჰა აქგიულთან. 2018 წელს კასპიისკში გამართულ ევროპის ჩემპიონატზე 125 კგ წონით კატეგორიაში მოიპოვა ბრინჯაოს მედალი. 2020 წელს რომში გამართულ ევროპის ჩემპიონატზე მოიპოვა ბრინჯაოს მედალი.

2015 წელს მოახერხა მსოფლიო ჩემპიონატის ფინალში გასვლა. 1/32 ფინალში დაამარცხა ერაყელი მოჰამედ საბაჰი. 1/16 ფინალში მისი მეტოქე იყო იაპონელი ნობუიოში არაკიდა, რომელთანაც ანგარიშით 11-0 იმარჯვა. მეოთხედფინალში დაამარცხა მონღოლი მოჭიდავე ჯარგალსაიხანი ჩულუუნბატი. ნახევარფინალში მაგომედოვის მეტოქე იყო ქართველი მოჭიდავე გენო პეტრიაშვილი, რომელთანაც მაგომედოვმა ანგარიშით 10-0 გაიმარჯვა. ფინალში დამარცხდა თურქ თაჰა აქგიულთნ. არის ევროპული თამაშების ორგზის ბრინჯაოს მედლის პრიზიორი (2015, 2019). 2017 წელს 125 კგ წონით კატეგორიაში მოიგო ისლამის სოლიდარობის თამაშები. ფინალში დაამარცხა ყაზახი დაულეთ შაბანბაი.

2016 წლის ზაფხულის ოლიმპიურ თამაშებზე მაგომედოვი მეორე რაუნდში დამარცხდა ტეველ დლაგნევთან.

## რესურსები ინტერნეტში
* NBC Olympics Profile 

## სქოლიო
კატეგორია:აზერბაიჯანელი მოჭიდავეები თავისუფალ სტილში
კატეგორია:ცოცხალი ადამიანები
საბინა ბაბაევა

**საბინა ბაბაევა** (; დ. 2 დეკემბერი, 1979, ბაქო) — აზერბაიჯანელი მომღერალი. 2012 წელს წარადგინა აზერბაიჯანი ბაქოში გამართულ ევროვიზიაზე. მოახერხა ფინალში გასვლა. 2012 წლის 26 მაისს ფინალში რიგით მე-13 ნომრად გამოვიდა სიმღერით „When the Music Dies“. საბოლოო ჯამში დაიკავა მე-4 ადგილი.

## ევროვიზია 2012
საბინამ დაამთავრა ბაქოში მდებარე ასაფ ზეინალის მუსიკალური სკოლა, ვოკალური ხელოვნების განხირთ. მან მონაწილეობა მიიღო ქვეყანაში და მის გარეთ ჩატარებულ არაერთ კონკურში. ის ცნობილია მისი იმით რომ შეასრულა სიმღერა „Roya kimi“, 2003 წლის აზერბაიჯანული ტელესერიალის „Bayaz hayat“-ის თემის (გახსნითი) სიმღერა. მას არაერთხელ მიუღია აზერბაიჯანის ევროვიზიის შესარჩევ ეროვნულ კონკურსზე. მიონაწილეობას იღებდა 2008 წლიდან ევროვიზიაზე გასვლამდე..

საბინამ ევროვიზიაზე აზერბაიჯანის წარმომადგენლად არჩევამდე ევროვიზიაზე საქართველოს წარმომადგენელ ანრი ჯოხაძესთან ერთად ჩაწერა სიმღერა „სიყვარულის თამაში“. 

მისი სარეკლამო ტურნეს ფარგლებში საბინა გამოვიდა ლონდონში, ამსტერდამსა და ბუდაპეშტში. ევროვიზიის ფინალში მიიღო 150 ქულა და დაიკავე მე-4 ადგილი. ფინალში იყო რიგით მე-13 გამომსვლელი. მან აგრეთვე მიიღო მარსელ ბეზანსონის პრესის ჯილდო ევროვიზიის ფინალში შესრულებული სიმღერისთვის „When the Music Dies“.

## ევროვიზიის შემდეგ
2012 წელს ბაბაევა ჩაირიცხა ბაქოს მუსიკალურ აკადემიაში საშუალო სკოლის შემდგომ პროგრამაზე.

2014 წელს საბინა ბაბაევა იყო აზერბაიჯანის ხმის მიცემის პროცესის სპიკერი ევროვიზიის სიმღერის კონკურსზე კოპენჰაგენში, დანიაში. მან წარადგინა აზერბაიჯანის მიერ სხვა კონკურსანტებისთვის მიცემული ქულები.

## პირადი ცხოვრება
ის 2012 წლის ევროვიზიაზე მყოფ ერთ-ერთ კონკურენტზე, ბრიტანელ ენჯელბერტ ჰამპერდინკზე აცხადებდა რომ ის მისი ერთ-ერთი ფავორიტი მომღერალია. ამასთანავე გამოთქვა მასთან ერთად დუეტის ჩაწერის სურვილი.

2012 წლის 30 ივლისს ცნობილი გახდა, რომ ბაბაევა დაინიშნა ჯავიდან შარიფოვზე, ექვსი წლით უმცროს მამაკაცზე, რომელიც ტელეკომპანია Ictimai–ს პროგრამების დირექტორთი და რეალითი შოუს Gafas–ის ყოფილ მონაწილეა. გავრცელებული ინფორმაციით, წყვილი ერთმანეთს ერთი წლის მანძილზე ხვდებოდა. საბინა ბაბაიევამ უარყო ეს ინფორმაცია. მიუხედავად მისი ამრეაქციისა, ქორწილი 26 სექტემბერს მართლაც შედგა. 2016 წლის დასაწყისში ბაბაევას შეეძინა შვილი.

## სქოლიო
კატეგორია:აზერბაიჯანელი ქალი მომღერლები
კატეგორია:ცოცხალი ადამიანები
კატეგორია:ბაქოში დაბადებულები
სოფუ მეჰმედ-ფაშა

**სოფუ მეჰმედ-ფაშა** (;  გ. აგვისტო, 1649, მალქარა, ოსმალეთის იმპერია) — ოსმალეთის იმპერიის სახელმწიფო მოღვაწე, დეფტერდარი 1636 წლიდან 1639 წლამდე, ასევე დიდი ვეზირი 1648-1649 წწ. 

მურად IV-ის მმართველობის პერიოდში მეჰმედ-ფაშა დეფტერდარად იყო დანიშნული. 1648 წელს, იანიჩარების აჯანყების შედეგად მიიღო დიდი ვეზირის წოდება. მან მნიშვნელოვანი როლი ითამაშა სულთან იბრაჰიმის სიკვდილით დასჯაში, წყაროების თანახმად პირადად მიიღო მონაწილეობა ხსენებულ პროცესში. ქიოსემ სულთანთან არსებული დაძაბულობის გამო სოფუ მეჰმედ-ფაშა ვერ ახერხებდა წარმატებით მართვას. თანამდებობაზე დანიშვნიდან 9 თვეში, სწორედ ქიოსემ სულთნის ბრძანებით მას ჩამოართვეს ვეზირის ტიტული და მალქარაში გადაასახლეს, სადაც რამდენიმე თვეში სიკვდილით დასაჯეს.

## ლიტერატურა
* Uzunçarşılı, İsmail Hakkı, (1954) *Osmanlı Tarihi III. Cilt, 2. Kısım , XVI. Yüzyıl Ortalarından XVII. Yüzyıl Sonuna kadar)*, Ankara: Türk Tarih Kurumu (Altıncı Baskı 2011 ISBN 978-975-16-0010) say.395-397
* Buz, Ayhan, (2009) *Osmanlı Sadrazamları*, İstanbul: Neden Kitap, ISBN 978-975-254-278-5, .

კატეგორია:სიკვდილით დასჯილი ოსმალეთის დიდი ვეზირები
კატეგორია:გარდაცვლილი 1649
კატეგორია:პიროვნებები გაურკვეველი დაბადების თარიღით
კატეგორია:დაბადების წელი უცნობია
ამირან ქადეიშვილი

**ამირან ქადეიშვილი** (დ. 4 მარტი, 1936, ოზურგეთი — გ. 6 ოქტომბერი, 2021, თბილისი) — ქართველი კინოსა და თეატრის მსახიობი. საქართველოს სსრ დამსახურებული არტისტი. ხელოვნების ქურუმის ჯილდოს მფლობელი (2018).

1953–1985 წლებში მოღვაწეობდა ოზურგეთის წუწუნავას სახელობის თეატრში და თეატრ „ძველი სახლის“ სცენაზე. 1970 წლიდან მუშაობდა კინოში, სხვადასხვა ჟანრის ფილმებში. მის მიერ შესრულებული როლებია: ნიკოია („სემირამიდას ბაღები“, ს. დოლიძე, 1970), კვეგვე ტარბა („მთვარის მოტაცება“, თ. მელიავა, 1973), კურა-მუჰამედი („ციმბირელი პაპა“, გ. კალატოზიშვილი, 1973), ჭოლა („პირველი მერცხალი“, ნ. მჭედლიძე, 1975), ნიკო („გაქცევა გათენებისას“, ს. დოლიძე, 1975), ხირხალა („სიყვარული ყველას უნდა“, გ. შენგელაია, მ. ჭიაურელი უმცროსი, 1980), კობიძე („სახლი ლესნაიაზე“, ნ. სანიშვილი, 1980), ერმილე მამალაძე („მევლუდი“, ნ. სანიშვილი, 1985), მმართველი („წინამორბედი“, ი. კვაჭაძე, 1988). მონაწილეობა აქვს მიღებული ფილმებში: „კავკასიის ტყვე“ (გ. კალატოზიშვილი, 1978), „როგორ ვიცხოვრო უშენოდ“ (გ. მგელაძე, 1980), „თბილისი, პარიზი, თბილისი“ (ლ. აბაშიძე, 1980), „ჟამი მოქცევისა“ (ნ. ომიაძე, 1982), „სათნოებათა კიბე“ (ნ. წულაძე, 1986) და სხვ.

## რესურსები ინტერტეტში 
* ამირან ქადეიშვილი — ეროვნული ფილმოგრაფია
* 

## სქოლიო 
კატეგორია:დაბადებული 4 მარტი
კატეგორია:დაბადებული 1936
კატეგორია:ოზურგეთში დაბადებულები
კატეგორია:გარდაცვლილი 6 ოქტომბერი
კატეგორია:გარდაცვლილი 2021
კატეგორია:ქართველი მსახიობები
კატეგორია:საქართველოს სსრ-ის დამსახურებული არტისტები
კატეგორია:თბილისის მახათას მთის პანთეონში დაკრძალულები
არაში (მომღერალი)

**არაშ ლაბაფი** (, ; დ. 23 აპრილი, 1977), უფრო მეტად ცნობილი სასცენო სახელით **არაში** — ირანელი მომღერალი, სიმღერების ავტორი და პროდიუსერი.

2009 წელს აისელ თეიმურზადესთან ერთად წარადგინა აზერბაიჯანი ევროვიზიაზე. შეასრულეს სიმღერა „Always“. დაიკავეს მე-3 ადგილი. არაში აგრეთვე არის ბრიტანული ტალანტ შოუ „Got Talent“-ის ირანული ფრენჩაიზის ჟიურის წევრი.

## ადრეული ცხოვრება
არაშ ლაბაფი დაიბადა თეირანში, ირანში. ის და მისი მშობლები ცხოვრობდნენ მელატ პარკის სიახლოვეს. ათი წლის ასაკში ოახთან ერთად გადავიდა საცხოვრებლად შვედეთში, სადაც დღმდე ცხოვრობს. ერთ-ერთ ინტერვიუში BBC-ის ირანულ ტელევიზიასთან ინტერვიუში მან აღნიშნა რომ დედამისი და მამამისი არიან ირანული ქალაქებიდან შირაზი და ისფაჰანი.

არაშმა ერთ-ერთ ინტერვიუში თქვა რომ დაინტერესებულია ფეხბურთით. გამოშვებული აქვს სიმღერები ფეხბურთის შესახებ.

## კარიერა
არაშმა თქვა, რომ მიზეზი, რის გამოც იგი ირჩევს სიმღერას მშობლიურ ენაზე, არის მისი „ღრმა მიჯაჭვულობა ირანთან და ირანულ კულტურასთან“.

მისი სადებიუტო ალბომი „Arash“ 2005 წლის ივლისში გამოშვებული იქნა„Warner Music Sweden“-ის მიერ, მას შემდეგ რაც დაასრულა კოლეჯში სწავლა. მისი სინგლები „Boro Boro“ („წადი“) და „Temptation“ (ft. რებეკა). მოხვდა ჰიტების სიაში ევროპაში და მათმა ვიდეოებმა მოიპოვა მნიშვნელოვანი პოპულარობა მთელს მსოფლიოში MTV–ს 20–ზე მეტ გამოშვებაში. გარდა წარმატებებისა თავისი ქვეყნის მუსიკალურ ჩარტებში, კერძოდ შვედეთსა და ირანში, პროდიუსერმა არაშმა მიაღწია წარმატებებს განსაკუთრებით აღმოსავლეთ ევროპისა და სამხრეთ-აღმოსავლეთ ევროპის ჩარტებში, როგორიცაა რუსეთი, უკრაინა, საბერძნეთი, ბულგარეთი, პოლონეთი, უნგრეთი, საქართველო, სომხეთი, აზერბაიჯანი, სერბეთი, სლოვაკეთი, სლოვენია, რუმინეთი, თურქეთი. აგრეთვე აზიის ქვეყნების მუსიკალურ ჩარტებში, როგორიცაა ტაჯიკეთი, ყაზახეთი, ავღანეთი, უზბეკეთი და ახლო აღმოსავლეთის არაბული ქვეყნები. მისი სინგლები ბევრჯერ მოხვდა შვეიცარიისა და ფინეთის ჩარტებში. გარდა ამისა არაში განსაკუთრებით პოპულარულია პოლონეთში.

## ევროვიზია 2009
2009 წლის იანვარში არაში İTV-ს (აზერბაიჯანის საზოგადოებრივი მაუწყებელი) მიერ აზერბაიჯანელ მომღერალ აისელ თეიმურზადესთან ერთად შერჩეული იქნა აზერბაიჯანის წარმომადგენლად „ევროვიზია 2009“-ზე, სიმღერით „Always“. აისელი გახდა პირველი ქალი რომელმაც წარადგინა აზერბაიჯანი ევროვიზიაზე. 2009 წლის 16 მაისს აისელ თეიმურზადემ და არაშიმ 25 ფინალისტს შორის 207 ქულით დაიკავეს მესამე ადგილი.  თავდაპირველად არაში შერჩეული სიმღერის ავტორი იყო, ხოლო შემდეგ თეიმურზადესთან ერთად სიმღერის შემსრულებლად მიიწვიეს.

აისელმა და არაშიმ ერთად მოიგეს რიგით მე-4 ევროვიიზიის კონკურსის „Radio Awards“-ის ჯილდო კატეგორიაში „საუკეთესო ჯგუფი“.

## პირადი ცხოვრება 
ლაბაფი დაქორწინდა მის საცოლე ბეჰნაზ ანსარიზე 2011 წლის მაისში. ისინი მრავალი წლის მანძილზე იყვნენ ერთად.

## დისკოგრაფია
გამოშვებული აქვს სამი სტუდიური ალბომი.

**სტუდიური ალბომები**
* *Arash* (2005)
* *Donya* (2008)
* *Superman* (2014)

## ფილმოგრაფია
*2005: *Bluffmaster!* (მომღერალი)
*2012: ''Rhinos Season" — შვილი

## რესურსები ინტერნეტში
* 

## სქოლიო
კატეგორია:აზერბაიჯანელი მომღერლები
კატეგორია:ევროვიზიის კონკურსანტები
კატეგორია:მსახიობები ანბანის მიხედვით
კატეგორია:ცოცხალი ადამიანები
არცვიკი

**არცვიკ არუთუნიანი** ( ; ; დ. 21 ოქტომბერი, 1984), უფრო მეტად ცნობილი როგორც **არცვიკი** — სომეხი-რუსი მომღერალი და სიმღერების ავტორი. 2017 წელს წარადგინა სომხეთი ევროვიზიის კონკურსზე სიმღერით „Fly with Me“ („იფრინე ჩემთან ერთად“). დაიკავა მე-18 ადგილი.

## ცხოვრება და კარიერა
### ადრეული ცხოვრება
არცვიკი დაიბადა 1984 წლის 21 ოქტომბერს კაპანში. როდესაც არცვიკი 5 წლის იყო ოჯახმა დატოვა სომხეთი და ისიც საცხოვრებლად ოჯახთან ერთად მოსკოვში გადავიდა. სკოლის დამთავრების შემდეგ არცვიკი სწავლობდა ლოგოპედიას მოსკოვის სახელმწიფო პედაგოგიურ უნივერსიტეტში.  2012 წელს არცვიკი გახდა პროექტის „ჯაზ პარკინგი“ წევრი. ბავშვობიდან არცვიკის მუსიკალურმა შესაძლებლობებმა გამოიწვია გარშემომყოფთა გაკვირვება და აღტაცება. თუმცა, გადამწყვეტი მომენტი იმის გაცნობიერებაში, რომ მისი მომავალი აუცილებლად იქნება დაკავშირებული მუსიკასთან არის 1992 წლის ფილმი „The Bodyguard“ და უიტნი ჰიუსტონის შემოქმედების გაცნობა.

მიუხედავად ამისა მან მხოლოდ მრავალი წლის შემდეგ იპოვა გამბედაობა, რომ სცადოს თავისი ძალა მუსიკალურ სფეროში.

### 2013: *Golos*
2013 წელს არცვიკი იყო გადაცემა „The Voice“-ს რუსულ ვერსიაში „Golos“. არცვიკი ამ პერიოდში იყო პელაგაევას გუნდის წევრი. არცვიკი შეჯიბრს ბრძოლის რაუნდში გამოეთიშა.

### 2016–დღემდე: ევროვიზია 2017
იმის მიუხედავად, რომ არცვიკი ყოველთვის ინარჩუნებდა მჭიდრო კავშირებს თავის სამშობლოსთან, სწორედ 2016 წელს გადაწყვიტა სომხეთში დაბრუნება და გახდა პირველი არხის პროექტ , „Depi Evratesil“-ის კონკურსანტი. 2016 წელს არცვიკი იყო „Depi Evratesil“-ის მონაწილე. ამ კონკურსის მიზანი იყო შეერჩიათ სომხეთის წარმომადგენელი 2017 წლის ევროვიზიის კონკურსზე რომელიც კიევში, უკრაინაში გაიმართა. შოუს დროს იყო ესაი ალტუნიანის გუნდის წევრი. 2016 წლის 24 დეკემბერს მან მოიგო შესარჩევი კონკურსი და 2017 წლის ევროვიზიაზე წარადგინა სომხეთი სიმღერით „Fly with Me“ („იფრინე ჩემთან ერთად“). სიმღერისა და მუსიკალური ვიდეოს რეჟისორია არტურ მანუკიანი. მისმა სინგლმა ნორვეგიაში iTunes-ზე 172-ე ადგილი დაიკავა. ევროვიზიის ნახევარ-ფინალში მიიღო 152 ქულა და დაიკავა მე-7 ადგილი. ფინალში კი არცვიკმა მიიღო 79 ქულა და დაიკავა მე-18 ადგილი.

## სინგლები 
* 2014 — „No Fear“
* 2014 — „Why“
* 2015 — „Сестра по духу“ (დუეტი მარგარიტა პოზოიანთან ერთად)
* 2015 — „I Say Yes“
* 2017 — „Fly With Me“
* 2017 — „Mna Du“

## ვიდეოკლიპები 
* 2015 — „Сестра по духу“ (დუეტი მარგარიტა პოზოიანთან ერთად)
* 2017 — „Fly With Me“

## სქოლიო
კატეგორია:ცოცხალი ადამიანები
აისელ თეიმურზადე

**აისელ თეიმურზადე** (; დ. 25 აპრილი, 1989, ბაქო) — აზერბაიჯანელი პოპ და რიტმ-ენდ-ბლუზის ჟანრის მომღერალი.

ცნობილი გახდა მას შემდეგ რაც არაშთან ერთად წარსდგა მოსკოვში გამართულ 2009 წლის ევროვიზიის კონკურსზე, სიმღერით „Always“ და დაიკავა მე-3 ადგილი.

## ბიოგრაფია
აისელი დაიბადა აზერბაიჯანის დედაქალაქ ბაქოში. ის იყო უმცროსი სამ დას შორის. დაიბადა ჟურნალისტისა და უნივერსიტეტის პროფესორის ოჯახში. მისი წინაპარი იყო მე-19 საუკუნის განმანათლებელი და ჟურნალისტი ჰასან ზარდაბი. მისი ბებია დედის მხრიდან იყო ნახევრად რუსული და ნახევრად უკრაინული წარმოშობის. აისელმა სიმღერა დაიწყო ოთხი წლის ასაკიდან და ფორტეპიანო ბავშვობიდანვე გახდა მისი გატაცება.
 
აისელმა ბაქოში დაამთავრა ინტელექტ ლიცეუმი და 2005-2006 წლებში დადიოდა ტეხასის უმაღლეს სკოლაში. აშშ-ში ჩასვლის პერიოდში შეუერთდა ადგილობრივ გუნდს და დაიწყო ვარჯიში ახალგაზრდა მომღერალთა შეჯიბრებებისთვის. აშშ-ში ყოფნის პერიოდში აისელმა სამხრეთ არკანზასის უნივერსიტეტსა და ოსტინის ტეხასურ უნივერსიტეტში გამართულ კონკურსებზე სამი ოქროს მედალი მოიპოვა.

## ევროვიზია
2009 წლის იანვარში თეიმურზადე İTV-ს (აზერბაიჯანის საზოგადოებრივი მაუწყებელი) მიერ ირანელ-შვედ მომღერალ არაშთან ერთად შერჩეული იქნა აზერბაიჯანის წარმომადგენლად „ევროვიზია 2009“-ზე, სიმღერით „Always“. აისელი გახდა პირველი ქალი რომელმაც წარადგინა აზერბაიჯანი ევროვიზიაზე. 2009 წლის 16 მაისს აისელ თეიმურზადემ და არაშიმ 25 ფინალისტს შორის 207 ქულით დაიკავეს მესამე ადგილი. 

აისელმა და არაშიმ ერთად მოიგეს რიგით მე-4 ევროვიიზიის კონკურსის „Radio Awards“-ის ჯილდო კატეგორიაში „საუკეთესო ჯგუფი“.

## ევროვიზიის შემდეგ
28 მაისს თეიმურაზადემ დაანონსა რომ არაშთან ერთად მოაწყობდა ევროპულ ტურნეს, მათ შორის ჩაატარებდა კონცერტებს საბერძნეთში, შვედეთსა და რუსეთში. ტურნედან დაბრუნების შემდეგ მან დაანონსა რომ არაშთან და მის გუნდთან ერთად მუშაობდა ახალ ალბომზე რომელსაც Sony BMG და Warner Music გამოუშვებდნენ. მათ გამოშვების კონკრეტული თარიღი არ დაუკონკრეტებიათ.

აისელი მონაწიელობდა Danone-ს იოგურტის მაღალპროფილურ რეკლამებში, რომლებიც აზერბაიჯანულ და ქართულ ტელეარხებზე გადიოდა.

2012 წელს აისელ თეიმურზადე 5 სხვა მუსიკოსთან ერთად აზერბაიჯანიდან არჩეულნი იქნენ 2012 წლის ევროვიზიის დანიის ეროვნული შერჩევის ჟიურის წევრად.

## პირადი ცხოვრება
2012 წელს თეიმურზადე დაქორწინდა 39 წლის მურად ადიგოზალოვზე, აზერბაიჯანის სახელმწიფო ფილარმონიული საზოგადეობის დირექტორზე და ორი შვილის მამაზე. ზოგიერთი წყაროს თანახმად, მისი გეგმა ქორწინების შემდეგ იყო დიდი სცენის დატოვება და მხოლოდ ოფიციალურ ღონისძიებებზე გამოსვლა. წყვილს შეეძინა სამი შვილი, ორი ვაჟი (დ. 2012, დ. 2016) და ერთი ქალიშვილი, რომელიც 2014 წელს დაიბადა.

## რესურსები ინტერნეტში
* 

## სქოლიო
კატეგორია:აზერბაიჯანელი ქალი მომღერლები
კატეგორია:ევროვიზიის კონკურსანტები
კატეგორია:ცოცხალი ადამიანები
კატეგორია:ბაქოში დაბადებულები
არზუ ალიევა

**არზუ ილჰამ კიზი ყურბანოვა** (ქორწინებამდე—ალიევა) (აზერ.არზუ İlham qızı iyeliyeva*(Qurbanova)*; 1989 წლის 23 იანვარი, ბაქო, აზერბაიჯანის სსრ) — აზერბაიჯანელი კინოპროდიუსერი, რეჟისორი, საზოგადო მოღვაწე. აზერბაიჯანის პრეზიდენტის ილჰამ ალიევის  ქალიშვილი.

## ბიოგრაფია 
აზერბაიჯანის პრეზიდენტის ილჰამ ალიევისა და მისი მეუღლის, აზერბაიჯანის პირველი ვიცე -პრეზიდენტის მეჰრიბან ალიევას უმცროსი ქალიშვილი, ჰეიდარ ალიევის შვილიშვილი.

არზუ ალიევა თავის უფროს დასთან, ლეილასთან ერთად სწავლობდა შვეიცარიასა და დიდ ბრიტანეთში.

2011 წლის 3 სექტემბერს  ბაქოში გაიმართა არზუ ალიევას და  სამედ ყურბანოვის ქორწილი. სამედ ყურბანოვი (დ. 1988 წელს) გახლავთ ერთადერთი ვაჟი რუსეთში მოღვაწე ცნობილი  ბიზნესმენის, აზერბაიჯანის ყოვლისმომცველი კონგრესის ერთ-ერთი დამფუძნებლის აიდინ ყურბანოვის, რომელიც გარდაიცვალა 2003 წელს. სამედ ყურბანოვი დაიბადა და გაიზარდა მოსკოვში, დაამთავრა რუსეთის ფედერაციის საგარეო საქმეთა სამინისტროს მოსკოვის საერთაშორისო ურთიერთობების სახელმწიფო ინსტიტუტი (უნივერსიტეტი)( МГИМО) და ამჟამად დაკავებულია საოჯახო ბიზნესით.

წყვილს ორი შვილი ჰყავს: აიდინი (დაიბადა 2012 წელს) და აზიზა (დაიბადა 2016 წელს).

## პროფესიული საქმიანობა 
არზუ ალიევა დაკავებულია აზერბაიჯანული კინოს წარმოებით (დოკუმენტური ფილმები „მიზანი — ბაქო“. „როგორ წააგო ჰიტლერმა ომი ნავთობისთვის“ (2015), „იკლასის ვაჟი“ (1918)). როგორც რეჟისორმა, მან გადაიღო დოკუმენტური ფილმი „Abadi ezamiyyat“ („უკანასკნელი თავშესაფარი უცხო ქვეყანაში“, 2016), რომელიც ეხება მუსავათისტური  რესპუბლიკის დამფუძნებელს, აზერბაიჯანის დემოკრატიული რესპუბლიკის პარლამენტის თავმჯდომარეს (1918-1920) ალიმარდან- ბეი თოპჩიბაშევს.

## ქონებრივი მდგომარეობა 
ვაშინგტონ პოსტის 2010 წლის მონაცემებით, ლეილა თავის დასთან არზუსთან და ძმასთან ჰეიდართან ერთად ფლობდა უძრავ ქონებას დუბაიში, რომლის ღირებულება დაახლოებით 75 მილიონი აშშ დოლარია.

„რადიო თავისუფლების“ (RS / RFE) აზერბაიჯანული გამოცემის ჟურნალისტების მიერ ჩატარებული გამოძიების შედეგების თანახმად, არზუ  და მისი და ლეილა  აკონტროლებენ აზერბაიჯანულ მობილურ კომპანია „Azerfon“-ს.

არზუ თანამფლობელია  ჰოლდინგური კომპანია SW Holding- ის „ჯიბის“ ბანკის Way Bank-ის, რომელმაც პრივატიზაციის დროს შეიძინა სახელმწიფო ავიაკომპანია AZAL- ის მომსახურების  სერვისები.

ბრიტანული სასამართლოს ცნობით, ლეილა და არზუ ალიევები ეჭვმიტანილები არიან ფულის გათეთრებაში. გამომძიებლების ყურადღება მიიპყრო ლონდონში ძვირადღირებული — 60 მილიონი ფუნტის ღირებულების უძრავი ქონების შეძენის მცდელობებმა. გაზეთ „გარდიანი“ ცნობით, საუბარია ლონდონის რაინბსრიჯში მდებარე ორ ბინაზე, რომლებიც დედოფლის რეზიდენციის — ბუკინგემის სასახლის უშუალო სიახლოვეს მდებარეობს. მათი შეძენის მიზნით, დაგეგმილი იყო ოფშორული კომპანიის გამოყენება.

არზუ ჩართულია საქველმოქმედო საქმიანობაში. ის მუშაობს ბაბუის ჰეიდარ ალიევის სახელობის ფონდში, რომელსაც ხელმძღვანელობს მისი დედა მეჰრიბან ალიევა.

## სქოლიო 
კატეგორია:დაბადებული 1989
კატეგორია:დაბადებული 23 იანვარი
კატეგორია:ბაქოში დაბადებულები
კატეგორია:ქალი რეჟისორები
კატეგორია:აზერბაიჯანელი რეჟისორები
კატეგორია:აზერბაიჯანელი კინოპროდიუსერები
კატეგორია:პრეზიდენტების შვილები
კატეგორია:ალიევების ოჯახი
კატეგორია:მოსკოვის საერთაშორისო ურთიერთობების სახელმწიფო ინსტიტუტის კურსდამთავრებულები
კატეგორია:რეჟისორები ანბანის მიხედვით
კატეგორია:ცოცხალი ადამიანები
ვაგარშაკ აკობიანი

**ვაგარშაკ აკობიანი** (; დ. 1 იანვარი, 1991, წაღკაძორი, სომხეთის სსრ, სსრკ) — სომეხი თურქოლოგი და პოლიტიკოსი. სომხეთის მე-7 მოწვევის ეროვნული კრების წევრი 2019 წლიდან. საპარლამენტო ფრაქცია „ჩემი ნაბიჯი ალიანსის“ წევრი. ისტორიულ მეცნიერებათა კანდიდატი. აკობიანი მცირე ხნის განმავლობაში იყო სომხეთის დიასპორის მინისტრის მოადგილე (2018 წლიდან 2019 წლის 14 იანვამდრე).

## ბიოგრაფია 
ვაგარშაკ აკობიანი დაიბადა 1991 წლის 1 იანვარს, წაღკაძორში, სომხეთის სსრ-ში, სსრკ-ში.

### განათლება 
1997–2007 წლებში აკობიანი სწავლობდა წაღკაძორის სკოლაში. 2007–2011 წლებში სწავლობდა ერევნის სახელმწიფო უნივერსიტეტის აღმოსავლეთმცოდნეობის ფაკულტეტზე. არის თურქოლოგიის ბაკალავრი. 2013 წელს დაამთავრა სომხეთის მეცნიერებათა ეროვნული აკადემიის (NAS) საერთაშორისო სამეცნიერო საგანმანათლებლო ცენტრის აღმოსავლეთმცოდნეობის ფაკულტეტი. მიიღო ორიენტალიზმის მაგისტრის ხარისხი. 2013–2016 წლებში აკობიანი სწავლობდა სომხეთის მეცნიერებათა ეროვნული აკადემიის საერთაშორისო სამეცნიერო და საგანმანათლებლო ცენტრის აღმოსავლეთმცოდნეობის ფაკულტეტის ასპირანტურაზე. არის ისტორიის მეცნიერებათა დოქტორი (ფილოსოფიის დოქტორი; Ph.D).

### სოციალური და პოლიტიკური მოღვაწეობა 
2012 წელს აკობიანმა დააფუძნა ახალგაზრდა სომეხ პოლიტიკოსთა ასოციაცია. 2015–2016 წლებში იყო ერევნის ფრანგული კოლეჯისა და ევროპის რეგიონული აკადემიის ლექტორი. 2018 წლიდან 2019 წლის 14 იანვრამდე იყო სომხეთის დიასპორის მინისტრის ასისტენტი. 2018 წლის 9 დეკემბრიდან არის სომხეთის ეროვნული კრების წევრი, საპარლამენტო ფრაქცია: „ჩემი ნაბიჯი ალიანსი“. არჩეული იქნა მე-10 საარჩევნო ოლქიდან (კოტაიქის პროვინცია). არის ბაჰრეინ-სომხეთის, ეგვიპტე-სომხეთის, საფრანგეთი-სომხეთის, ირანი-სომხეთის, ყაზახეთი-სომხეთის, ქუვეითი-სომხეთის, ყირგიზეთი-სომხეთის, მონღოლეთი-სომხეთისა და სომხეთ-ტაჯიკეთის საპარლამენტო მეგობრობის ჯგუფის წევრი. სომხეთის რესპუბლიკის ეროვნული ასამბლეასისა და რუსეთის ფედერალურ ასამბლეას შორის თანამშრომლობის საპარლამენტო კომიტეტისა და სომხეთის რესპუბლიკის ეროვნულ ასამბლეასა და ბელარუსის რესპუბლიკის ეროვნულ ასამბლეას შორის თანამშრომლობის საპარლამენტო კომიტეტის წევრი. ვაგარშაკ აკობიანი არის ფრანკოფონიის საპარლამენტო ასამბელის წევრი. სომხეთის ეროვნული კრების 11 დეპუტიტსაგან შემდგარი რეგიონული და ევრაზიული ინტეგრაციის მუდმივმოქმედი კომიტეტის წევრი.

აკობიანი არის პოლიტიკური პარტია „საზოგადოებრივი კონტრაქტის“ წევრი.

## სამეცნიერო მოღვაწეობა 
ვაგარშაკ აკობიანი არის მრავალი სამეცნიერო სტატიის ავტორი.

## პირადი ცხოვრება 
აკობიანი არის დაუოჯახებელი. არ ჰყავს შვილი.

## რესურსები ინტერნეტში
* ბიოგრაფია სომხეთის ეროვნული კრების საიტზე 
* 
* 

## სქოლიო
კატეგორია:სომხეთის VII მოწვევის ეროვნული კრების წევრები
კატეგორია:ცოცხალი ადამიანები
სურენ პაპიკიანი

**სურენ პაპიკიანი** (; დ. 26 აპრილი, 1986, სტეფანავანი, სომხეთის სსრ, სსრკ) — სომეხი პოლიტიკოსი, ისტორიკოსი, მასწავლებელი. სომხეთის ვიცე-პრემიერი 2021 წლიდან. 2018-2019 წლებში სომხეთის ტერიტორიული ადმინისტრირებისა და განვითარების მინისტრი. 2019-2021 წლებში სომხეთის ტერიტორიული ადმინისტრირებისა და ინფრასტრუქტურის მინისტრი. სომხეთის რევოლუციის ერთ-ერთი წამყვანი ფიგურა. 2021 წლის 15 ნოემბრიდან სომხეთის თავდაცვის მინისტრი.

## ბიოგრაფია
მინი|მარცხნივ|სურენ პაპიკიანი თავის სამუშაო კაბინეტში
სურენ პაპიკიანი 1986 წლის 26 აპრილს დაიბადა სტეფანავანში. 2003-2010 წლებში სწავლობდა ერევნის სახელმწიფო უნივერსიტეტის ისტორიის ფაკულტეტზე (სწავლის დროს გაწვეული იქნა ჯარში). ისტორიის ბაკალავრი, პედაგოგი. 2010-2012 წლებში კვლავ სწავლობდა ერევნის სახელმწიფო უნივერსიტეტის ისტორიის ფაკულტეტზე. პაპიკიანი არის ისტორიის მაგისტრი. 2009-2011 წლებში პაპიკიანი ხელმძღვანელობდა ერევნის სახელმწიფო უნივერსიტეტის ისტორიის ფაკულტეტის სტუდენტურ სამეცნიერო საზოგადოებას. 2012-2016 წლებში სწავლობდა სანქტ-პეტერბურგის უნივერსიტეტის დიპლომისშემდგომ კურსზე. 2010-2016 წლებში იყო ერევნის N54 საჯარო სკოლის ისტორიის მასწავლებელი.. 2011-2018 წლებში მუშაობდა კუანტიმის კოლეჯში, მასწავლებლად. 2017-2018 წლებში ერევნის ქალაქის საბჭოს ექსპერტი იელკის ფრაქციიდან. 2018 წელს იყო მოძრაობა „ჩემი ნაბიჯის“ წევრი-ინიციატორი და სომხეთის აპრილ-მაისში მომხდარი არაძალადობრივი სომხეთის რევოლუციის მონაწილე.
ის არის პარტია „საზოგადოებრივი კონტრაქტის“ გამგეობის თავმჯდომარე. ნიკოლ ფაშინიანის პირველ კაბინეტში 2018-2019 წლებში იკავებდა სომხეთის ტერიტორიული ადმინისტრირებისა და განვითარების მინისტრის თანამდებობას. 2019-2021 წლებში ფაშინიანის მეორე კაბინეტში დაინიშნა სომხეთის ტერიტორიული ადმინისტრირებისა და ინფრასტრუქტურის მინისტრად. ჯამში მინისტრის თანამდებობას იკავებდა 2018 წლის 12 მაისიდან 2021 წლის 2 აგვისტომდე. 2021 წლის 2 აგვისტოს, ფაშინიანის მესამე კაბინეტში სურენ პაპიკიანი დაინიშნა სომხეთის ვიცე-პრემიერის თანამდებობაზე.. სურენ პაპიკიანი 2021 წელს იყო პარტია „საზოგადოებრივი კონტრაქტის“ საპარლამენტო საარჩევნო, პროპორციული სიის წევრი. არის პარტია „საზოგადოებრივი კონტრაქტის“ დამფუძნებელი წევრი.

## ჯილდოები
2011 წელს ერევნის სახელმწიფო უნივერსიტეტის სტუდენტურმა საბჭომ პაპიკიანი ვერცხლის მედლით დააჯილდოვა. 2016 წელს კი მან მიიღო სომხეთის თავდაცვის სამინისტროს გარეგინ ნჟდეს სახელობის ჯილდო.

## პირადი ცხოვრება
დაუოჯახებელია. არ ჰყავს შვილი.

## რესურსები ინტერნეტში
* ბიოგრაფია სომხეთის მთავრობის საიტზე
* ბიოგრაფია პარტია „სამოქალაქო კონტრაქტის“ საიტზე
* 

## სქოლიო
კატეგორია:სომეხი პოლიტიკოსები
კატეგორია:სომხეთის თავდაცვის მინისტრები
კატეგორია:ცოცხალი ადამიანები
ფარიდა აბიევა

**ფარიდა აბიევა** (; დ. 20 მარტი, 1995, ბაქო, აზერბაიჯანი) — აზერბაიჯანელი კარატისტი (გამოდის კუმიტეში). 2017 წელს გამართული ისლამის სოლიდარობის თამაშების გამარჯვებული.

## ადრეული წლები
ფარიდა აბიევა დაიბადა 1995 წლის 20 მარტს, აზერბაიჯანის დედაქალაქ ბაქოში. დამთავრებული აქვს ბაქოს სახელმწიფო უნივერსიტეტი.

## კარიერა
2015 წელს მონაწილეობა ბაქოში გამართულ პირველ ევროპულ თამაშებზე. ჯგუფში მოახერხა 1 ფრის დაფიქსირება. წააგო 3 შეხვედრა და დაიკავა ბოლო ადგილი . ვერ მოახერხა ნახევარ-ფინალურ ეტაპზე გასვლა. პირველ შეხვედრაში აბიევამ ფრე დააფიქსირა ინგრიდა სუჩანკოვასთან. მეორე შეხვედრაში დამარცხდა ხორვატ ანა ლენარდთან, ანგარიშით 0-6. მესამე შეხვედრაში მინიმალური სხვაობით დამარცხდა მერვე ჩობანთან, ანგარიშით 1-2. 2016 წელს აბიევამ აზერბაიჯანის ნაკრებთან ერთად მოიგო გუნდური ოქროს მედალი მონპელიეში გამართულ ევროპის ჩემპიონატზე. ფარიდამ მოიგო ოქროს მედალი 2017 წელს ბაქოში გამართული ისლამის IV სოლიდარობის თამაშები. ფინალში დაამარცხა ირანელი კარატისტი როზიტა ალიპური. ანგარიშით 3-0. პირველ ევროპულ თამაშებზე მიღწეული შედეგის შემდეგ ვერ მოახერხა მოხვედრილიყო 2019 წელს ბელარუსის დედაქალაქ მინსკში გამართულ მეორე ევროპულ თამაშებზე.

2021 წელს მონაწილეობა მიიღო პარიზში, საფრანგეთში გამართულ მსოფლიოს ოლიმპიური თამაშების საკვალიფიკაციო ტურნირზე, იმ იმედით რომ მოახერხებდა მოეპოვებინა ოლიმპიური ლიცენზია 2021 წელს გამართული 2020 წლის ზაფხულის ოლიმპიური თამაშებისთვის (ტოკიო, იაპონია). მიღებული აქვს საიუბილეო მედალი „აზერბაიჯანის სასაზღვრო დაცვის 95 წლის იუბილე (1919-2014)“. 2021 წელს მონაწილეობა ხორვატიის ქალაქ პორეცში გამართულ კარატის ევროპის ჩემპიონატზე. დაიკავა მე-7 ადგილი. პირველ ეტაპზე დაამარცხა შვედი ანა-იოანა ნილსონი, ანგარიშით 3-0. შემდეგ ეტაპზე დაამარცხა ესპანელი კრისტინა გარსია-ფერერი, ანგარიშით 5-2. მეოთხედფინალში დამარცხდა მომავალ ვერცხლის პრიზიორ უკრაინელ ანიტა სეროგინასთან.  აგრეთვე მონაწილეობა 2019 წელს, გვადალხარაში, ესპანეთში გამართულ ევროპის ჩემპიონატზე.  ფარიდამ დაამარცხა უელსელი კარატისტი ეშლი ჰარისი ანგარიშით 6-1. შემდეგ ეტაპზე დამარცხდა ნიდერლანდელ ლინ სნელთან, ანგარიშით 0-4. 2018 წელს მონაწილეობდა მადრიდში, ესპანეთში კარატის მსოფლიო ჩემპიონატზე. პირველივე შეხვედრაში აბიევა დამარცხდა ირანელ კარატისტ როზიტა ალიპურთან. 

## რესურსები ინტერნეტში
* olympic.az

## სქოლიო
კატეგორია:აზერბაიჯანელი კარატისტები
კატეგორია:ცოცხალი ადამიანები
ბაჰარ მურადოვა

**ბაჰარ მურადოვა** (დ. 20 მარტი, 1962) — აზერბაიჯანელი პოლიტიკოსი. პარტია „ახალი აზერბაიჯანის“ წევრი. აზერბაიჯანის მილი მეჯლისის ვიცე-სპიკერი 2005 წლიდან.

## ადრეული ცხოვრება
მურადოვა დაიბადა 1962 წლის 20 მარტს ფიუზულის რაიონის ქალაქ ფიზულში. მურადოვა დადიოდა ბაქოს მსუბუქი მრეწველობის ტექნიკურ სკოლაში, სადაც მიიღო დიპლომი ტექსტილის ინდუსტრიაში. მოგვიანებით სწავლა განაგრძო ბაქოს სახელმწიფო უნივერსიტეტის სამართლის ფაკულტეტზე. არის პოლიტიკური მეცნიერებების დოქტორი.

## კარიერა
1981 წელს მურადოვამ დაიკავა ზედამხედველობის სამუშაოები ბაქოში, ტექსტილის ქარხანაში. მოგვიანებით, იგი პოლიტიკას დაუბრუნდა და გახდა პარტია „ახალი აზერბაიჯანის“ წევრი 1993 წელს და მას შემდეგ ეკავა  მნიშვნელოვანი პარტიული თანამდებობები, მათ შორის პარტიის აღმასრულებელი მდივნის მოადგილის თანამდებობა. 1995 წლიდან 2000 წლამდე მურადოვა მუშაობდა აზერბაიჯანის პრეზიდენტის ოფისში. 2005 წელს აზერბაიჯანის საპარლამენტო არჩევნებში გამარჯვების შემდეგ, დაინიშნა დაინიშნა აზერბაიჯანის მილი მეჯლისის თავმჯდომარის მოადგილედ (ვიცე-სპიკერი).  არის დიდების ორდენის კავალერი. გამოქვეყნებული აქვს ხუთი სამეცნიერო ნაშრომი. მან შეინარჩუნა თავისი ადგილი ფიუზულის ოლქიდან აზერბაიჯანის 2015 წლის საპარლამენტო არჩევნებში. 

2014 წლის ნოემბერში ბაქოში ჩატარდა საერთაშორისო კონფერენცია თემაზე: ”რელიგიური ტოლერანტობის გაძლიერება (აზერბაიჯანის მოდელი, გამოწვევები ეუთოს რეგიონში და მის ფარგლებს გარეთ)”. კონფერენცია მოეწყო ეუთოს ბაქოს პროექტის კოორდინატორის, კავკასიის მუსლიმთა ოფისის და იუნესკოს ეროვნული კომისიის მხარდაჭერით. ღონისძიებას ესწრებოდნენ ეუთოს პროექტის კოორდინატორი ბაქოში, ალექსის შახტახტინსკი, კავკასიის მუსლიმანთა ოფისის თავმჯდომარე შეიხ ულ-ისლამ ალაჰშუქიურ ფაშაზადე, ეუთო-ს საპარლამენტო ასამბლეაში აზერბაიჯანის მუდმივი დელეგაციის ხელმძღვანელი ბაჰარ მურადოვა, მოსკოვისა და სრულიად რუსეთის პატრიარქი კირილე, თბილისის სასულიერო აკადემიის რექტორი გიორგი ზვიადაძე, სრულიად საქართველოს კათოლიკოს-პატრიარქი ილია II, აზერბაიჯანში ბრიტანეთის ელჩი ირფან სიდიგი. დისკუსიები გაიმართა აზერბაიჯანში ტოლერანტობის თემაზე და აღინიშნა, რომ ყარაბაღის კონფლიქტის მიუხედავად, ბაქოში სომხური ეკლესია არსებობს. 

## პირადი ცხოვრება
ჰყავს მეუღლე და ერთი ქალიშვილი.

## რესურსები ინტერნეტში
* ბიოგრაფია აზერბაიჯანის მილი მეჯლისის საიტზე

## სქოლიო
კატეგორია:აზერბაიჯანელი ქალი პოლიტიკოსები
კატეგორია:ცოცხალი ადამიანები
მუსა ევლოევი

**მუსა ევლოევი** (; დ. 31 მარტი, 1993, ინგუშეთი) — რუსი ბერძნულ-რომაული სტილის მოჭიდავე. არის რუსეთის სპორტის დამსახურებული ოსტატი. ტოკიოში, იაპონიაში გამართულ 2020 წლის ზაფხულის ოლიმპიურ თამაშებზე ბერძნულ-რომალ ჭიდაობაში 97 კგ წონით კატეგორიაში მოიგო ოქროს მედალი. ფინალში დაამარცხა სომეხი მოჭიდავე არტურ ალექსანიანი. ის აგრეთვე არის მსოფლიოს ორგზის და რუსეთის ორგზის ჩემპიონი, 2016 და 2017 წლებში. 2017 წელს წააგო პარიზში, საფრანგეთში გამართული ჭიდაობის მსოფლიო ჩემპიონატის ფინალში სომეხ არტურ ალექსიანთან. ამავე წელს მოიგო თეირანში, ირანში გამართული ჭიდაობის მსოფლიო თასი.

2018 წელს 97 კგ წონით კატეგორიაში მოიგო მსოფლიო ჩემპიონატი (ბუდაპეშტი, უნგრეთი). ფინალში ანგარიშით 7-2 დაამარცხა კირილ მილოვი. 2019 წლის მსოფლიო ჩემპიონატის ფინალში მან სომეხი მოჭიდავე არტურ ალექსანიანი დაამარცხა.

2020 წელს ევლოევმა მოიგო ოქროს მედალი 2020 წლის ინდივიდუალურ ჭიდაობის მსოფლიო თასზე რომელიც ბელგრადში, სერბეთში გაიმართა. 2021 წელს ევლოევმა რომში, იტალიაში მოიგო ოქროს მედალი მატეო პელიკონეს სარეიტინგო სერიები 97 კგ წონით კატეგორიაში. 2021 წელს მოიგო ვარშავაში, პოლონეთში გამართული ევროპის ჩემპიონატი. ფინალში დაამარცხა უნგრელი მოჭიდავე ბალაჟ კიში. არის მოჭიდავეთა კლუბ „სპარტას“ წევრი. 2019 წელს მოიგო მსოფლიო სამხედრო თამაშები, რომელიც ვუჰანში, ჩინეთში გაიმართა. არის ივანე პოდუბნის გრან-პრის ორგზის გამარჯვებული. ტურნირის მოგება მან 2014 და 2018 წლებში მოახერხა. აგრეთვე არის გრან-პრის 3-გზის ვერცხლის მედლის პრიზიორი (2013, 2016, 2017). 2013 წელს რუსეთის ნაკრებთან ერთად მოიპოვა გუნდური ბრინჯაოს მედალი ევროპის ჩემპიონატზე. რუსეთის ნაკრებთან ერთად მოგებული აქვს ორი გუნდური ევროპის ჩემპიონატი, 2014 და 2015 წლებში. მუსა ევლოევის მწვრთნელები არიან დავიდ კადიროვი, ვ. ვ. ხრომოვი და მ. ბ. ილეზოვი. 2013 წელს ევლოევმა მოიგო ბულგარეთის ქალაქ სოფიაში გამართული მსოფლიო ჩემპიონატი იუნიორთა შორის. 2018 წელს მოიგო ტურნირი „საქართველოს გრან პრი“. არის იუნიორთა შორის ევროპის ორგზის ჩემპიონი (2012, 2013).

აქვს ლეიტენანტის სამხედრო წოდება (2021 წ.).

## ჯილდოები
* მეგობრობის ორდენი (11 აგვისტო 2021) - * შიდა სპორტის განვითარებაში შეტანილი დიდი წვლილისთვის, მაღალი სპორტული მიღწევები, გამარჯვება, გამძლეობა და ერთგულება. XXXII ოლიმპიური თამაშები ქალაქ ტოკიოში (იაპონია) * .

## რესურსები ინტერნეტში
* Olympedia

## სქოლიო
კატეგორია:რუსი მოჭიდავეები ბერძნულ-რომაულ სახეობაში
კატეგორია:ცოცხალი ადამიანები
კატეგორია:ოლიმპიური თამაშების ოქროს მედალოსნები
შარიფ შარიფოვი

**შარიფ შარიფოვი** (, ; დ. 11 ნოემბერი, 1988, განუხი, ჩაროდინსკის რაიონი, დაღესტანი) — ხუნძური წარმოშობის აზერბაიჯანელ-რუსი მოჭიდავე. 2011 წელს მოიგო მსოფლიო ჩემპიონატი და მოიპოვა ბრინჯაოს მედალი ევროპის ჩემპიონატზე. 2012 წლის ზაფხულის ოლიმპიურ თამაშებზე თავისუფალი სტილით ჭიდაობაში, 84 კგ წონით კატეგორიაში გახდა ოლიმპიური ჩემპიონი. ფინალში დაამარცხა პუერტო-რიკოს წარმომადგენელი ხაიმე ესპინალი.

2016 წლის რიო-დე-ჟანეიროში, ბრაზილიაში გამართულ ზაფხულის ოლიმპიურ თამაშებზე 86 კგ წონით კატეგორიაში მოიპოვა ბრინჯაოს მედალი. ნახევარ-ფინალში აბდულრაშიდ სადულაევთან დამარცხებამდე მოუგო ბი შენგფენგსა და ზბიგნიევ ბარამოვსკის. რეპეშაჟში შარიფოვმა დაამარცხა პედრო სებალიოსი და მოიპოვა ბრინჯაოს მედალი.

2010 წელს აზერბაიჯანის დედაქალაქ ბაქოში გამართულ ევროპის ჩემპიონატზე მოიპოვა ვერცხლის მედალი. 2011 წელს დორტმუნდში, გერმანიაში გამართულ ევროპის ჩემპიონატზე 84 კგ წონით კატეგორიაში მოიპოვა ბრინჯაოს მედალი. 2018 წელს 92 კგ წონით კატეგორიაში კასპიისკში გამართულ ევროპის ჩემპიონატზე მოიპოვა ვერცხლის მედალი. ფინალში ანგარიშით 1-2 დამარცხდა აბდულრაშიდ სადილაევთან. 2019 წელს მოიგო ბუქარესტში გამართული ევროპის ჩემპიონატი. ფინალში დაამარცხა პოლნელი მოჭიდავე ზბიგნევ ბარამოვსკი.

2011 წელს მოიგო სტამბოლში, თურქეთში გამართული მსოფლიო ჩემპიონატი. ფინალში დაამარცხა უკრაინის სახელით მონაწილე სპორტსმენი იბრაჰიმ ალდათოვი. 2009 წელს მოიპოვა ბრინჯაოს მედალი 84 კგ წონით კატეგორიაში, ჰერნინგში, დანიის სამეფოში გამართულ ევროპის ჩემპიონატზე. 2019 წელს 97 კგ წონით კატეგორიაში ნურ-სულთანში გამართულ მსოფლიო ჩემპიონატზე შარიფოვმა ვერცხლის მედალი მოიპოვა. ფინალში დამარცხდა რუსეთის სახელით მოასპარეზე აბდულრაშიდ სადულაევთან, ანგარიშით 0-4.

2017 წელს ბაქოში გამართულ ისლამის სოლიდარობის თამაშებზე 86 კგ წონით კატეგორიაში მოიპოვა ბრინჯაოს მედალი.

მისი მწვრთნელები არიან ანვარ მაგომედგაჯიევი და ომარ კურამაგომედოვი. არის აზერბაიჯანული საჭიდაო კლუბი „Gamidov WC Atasport“-ის წევრი.

შარიფ შარიფოვს 2012 წელს მიენიჭა დიდების ორდენი. 2016 წელს მიენიჭა აზერბაიჯანის რესპუბლიკის პრეზიდენტის საპატიო დიპლომი. მას ასევე ახალგაზრდობისა და სპორტის სამინისტროს მიენიჭა წლის საუკეთესო სპორტსმენის სტატუსი 2011 და 2012 წლებში.

## რესურსები ინტერნეტში
* Olympedia

## სქოლიო
კატეგორია:აზერბაიჯანელი მოჭიდავეები თავისუფალ სტილში
კატეგორია:ცოცხალი ადამიანები
იულია რატკევიჩი

**იულია რატკევიჩი** (; ლაინკა: Julija Mikałajeŭna Ratkievič; დ. 16 ივლისი, 1985, მინსკი, ბელორუსიის საბჭოთა სოციალისტური რესპუბლიკა, სსრკ) — ბელარუსში დაბადებული აზერბაიჯანელი ქალი მოჭიდავე. არის 2012 წლის ზაფხულის ოლიმპიური თამაშების ბრინჯაოს მედლის პრიზიორი (55 კგ წონით კატეგორიაში). კარიერის საწყის წლებში გამოდიოდა ბელარუსის სახელით.

## კარიერა 
2005 წელს რატკევიჩმა ბელარუსი სახელით მოიპოვა ბრინჯაოს მედალი, ვარნაში, ბულგარეთში გამართულ ევროპის ჩემპიონატზე. აზერბაიჯანში გადასვლის შემდეგ მოიგო 2009 ჰერნინგში, დანიის სამეფოში გამართული ერვოპის ჩემპიონატი და 2011 წელს დორტმუნდში, გერმანიაში გამართული ევროპის ჩემპიონატი. 2010 წელს რატკევიჩმა 55 კგ კატეგორიაში მოიპოვა ვერცხლის მედალი მსოფლიო ჩემპიონატზე (მოსკოვი, რუსეთი). 2013 წელს 59 კგ წონით კატეგორიაში მოიპოვა ბრინჯაოს მედალი (ბუდაპეშტი, უნგრეთი). 2014 წელს 60 კგ წონით კატეგორიაში მოიპოვა ვერცხლის მედალი (ტაშკენტი, უზბეკეთი). ფინალში დამარცხდა მონღოლ მოჭიდავე სუხეგინ ცერენჩიმედთან. 2015 წელს 58 კგ წონით კატეგორიაში მსოფლიო ჩემპიონატზე მოიპოვა ბრინჯაოს მედალი (ლას-ვეგასი, აშშ). 2012 წელს ევროპის ჩემპიონატზე დაიკავა მე-14 ადგილი (55 კგ წონითი კატეგორია). 2014 წელს კი მეშვიდე ადგილზე გავიდა (60 კგ წონითი კატეგორია).

2012 წელს რატკევიჩმა მონაწილეობა მიიღო ლონდონში, დიდ ბრიტანეთში გამართულ ზაფხულის ოლიმპიურ თამაშებზე, 55 კგ წონით კატეგორიაში. დაამარცხა ბერძენი მარია პრევოლარაკი, მაგრამ შემდეგ დამარცხდა იაპონელ საორი იოშიდასთან. ამის შემდეგ ის გადავიდა რეპეშაჟში სადაც ამერიკელი მოჭიდავე კელსი კემპბელი დაამარცხა. ბრინჯაოს მედლის ბრძოლაში დაამარცხა რუსი ვალიერა ჟოლობოვა. 2011 წელს 59 კგ წონით კატეგორიაში მოიგო მსოფლიო ჩემპიონატი (დორტმუნდი, გერმანია). 2016 წელს 60 კგ წონით კატეგორიაში მსოფლიო ჩემპიონატზე მოიპოვა ბრინჯაოს მედალი (რიგა, ლატვია).

ბატკევიჩმა აგრეთვე მიიღო მონაწილეობა რიო-დე-ჟანეიროში, ბრაზილიაში გამართულ ზაფხულის ოლიმპიურ თამაშებზე. ამჯერად ვერ მოახერხა მედლის მოპოვება. ბრინჯაოს მედლისთვის ბრძოლაში დამარცხდა ტუნისელ მარვა ამრისთან. დაიკავა მე-5 ადგილი. 2013 წელს რატკევიჩმა მოიგო ყაზანში, რუსეთში გამართული ზაფხულის უნივერსიადა (59 კგ წონითი კატეგორია). ფინალში დაამარცა ამერიკელი მოჭიდავე ელისონ რაგანი.

## რესურსები ინტერნეტში
* bio on fila-wrestling.com

## სქოლიო
კატეგორია:აზერბაიჯანელი მოჭიდავეები თავისუფალ სტილში
კატეგორია:ცოცხალი ადამიანები
კატეგორია:მინსკში დაბადებულები